b'\n_START_ARTICLE_\nZdravko Zupan\xc4\x8di\xc4\x8d\n_START_SECTION_\n\xc5\xbdivljenje\n_START_PARAGRAPH_\n\xc5\xa0tudij je za\xc4\x8del na sloven\xc5\xa1\xc4\x8dini in primerjalni knji\xc5\xbeevnosti na Filozofski fakulteti. Pred diplomskimi obveznostmi je pobegnil na oder. Gledali\xc5\xa1\xc4\x8de ga je prevzelo. S Slovenskim mladinskim gledali\xc5\xa1\xc4\x8dem je obiskal Evropo. Nato se je odlo\xc4\x8dil za \xc5\xa1tudij na Akademiji v Ljubljani, smer gledali\xc5\xa1ko-radijska re\xc5\xbeija. Pridobil si je naziv univerzitetni diplomirani re\xc5\xbeiser. Po letu 1990 se je sre\xc4\x8dal z retoriko. Postal je govorec in skrbnik retorike. Odpravil se je na govorni\xc5\xa1ke odre in leta 1993 ustanovil \xc5\xa0olo retorike. \xc4\x8cez dve leti je napisal na\xc4\x8drt za pou\xc4\x8devanje retorike v ljudskih \xc5\xa1olah. Kak\xc5\xa1no leto je pou\xc4\x8deval retoriko na Pedago\xc5\xa1ki fakulteti v Ljubljani._NEWLINE_Kasneje vstopi v poslovni svet. Leta 1997 se poro\xc4\x8di z u\xc4\x8diteljico retorike in \xc5\xa0ola retorike do\xc5\xbeivi razcvet. Na Fakulteti za podiplomski humanisti\xc4\x8dni \xc5\xa1tudij, se vpi\xc5\xa1e leta 2003. Kot gostujo\xc4\x8di predavatelj posreduje svoje izku\xc5\xa1nje po raznih visokih \xc5\xa1olah, vendar je v prvi vrsti \xc5\xa1e vedno predavatelj in vodja izobra\xc5\xbeevanja v \xc5\xa0oli retorike.\n_START_SECTION_\nDelo\n_START_PARAGRAPH_\nJe pisatelj in predavatelj, njegov poklic je pravzaprav, da govori o govorjenju. Napisal je veliko knjig o gledali\xc5\xa1\xc4\x8du, govorni\xc5\xa1tvu in poslovnih pogovarjanjih, vmes pa je napisal tudi nekaj zgodbic in pesmi._NEWLINE_Njegovo pisanje je razpeto med dva pola, ki se med seboj dopolnjujeta: po eni strani pristna liri\xc4\x8dnost, po drugi strani pa kriti\xc4\x8dna ob\xc4\x8dutljivost za socialne razse\xc5\xbenosti \xc4\x8dlove\xc5\xa1ke eksistence. Posebno vrednost njegovim besedilom daje \xc4\x8dustvena toplina, obogatena s tenko\xc4\x8dutnim in \xc5\xbeivljenjskim humorjem._NEWLINE_Omenjene kvalitete odsevajo tudi iz Zavodskih zgodbic, zbirke proznih fragmentov, namenjenih mladim bralcem. Snov za te zgodbe je avtor \xc4\x8drpal iz osebne izku\xc5\xa1nje, ki si jo je nabral, ko je delal v Zavodu za slepo in slabovidno mladino v Ljubljani._NEWLINE_Tudi v literarnem smislu predstavljajo Zavodske zgodbice obogatitev in osve\xc5\xbeitev mladinske knji\xc5\xbeevnosti. Pisani v prostem, razumljivem, a metafori\xc4\x8dno bogatem jeziku, ti fragmenti u\xc4\x8dinkujejo kot pesem v prozi. Zavodske zgodbice vsebujejo tudi tisto vrednost, s katero je obdarjena vsaka resni\xc4\x8dno kvalitetna literatura za otroke: da omogo\xc4\x8dajo estetski u\xc5\xbeitek in eti\xc4\x8dni premislek tudi odraslim.'